Το λάδι παραγόταν κυρίως στην Κρήτη, στην Πελοπόννησο και στη Μυτιλήνη και είχε μεγάλη ζήτηση στη Γαλλία (ως φαγώσιμο και για τα σαπωνοποιεία της Μασσαλίας), στις Ιταλικές πόλεις (Βενετία, Τεργέστη) και στη βόρεια Αφρική (κυρίως στην Αλεξάνδρεια). H πτώση ή η άνοδος των τιμών ήταν στενά συνυφασμένη με τον κορεσμό της αγοράς της ανατολικής Μεσογείου. Ένα μέρος των εισαγωγών το αποτελούσαν συναλλαγματικές και τα νομίσματα. H χρήση συναλλαγματικών ήταν συνηθισμένη στα εμπορικά κέντρα της Βαλκανικής, η γενίκευσή τους όμως φαίνεται ότι συμβαίνει στο δεύτερο μισό του 18ου αιώνα.